Document ID: 31994R2714

KOMISSION ASETUS (EY) N:o 2714/94,
annettu 8 päivänä marraskuuta 1994,
kuivattujen viinirypäleiden vähimmäistuontihintajärjestelmän soveltamista koskevista erityisistä yksityiskohtaisista säännöistä annetun asetuksen (ETY) N:o 2054/89 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesjalostealan yhteisestä markkinajärjestelystä 24 päivänä helmikuuta 1986 annetun neuvoston asetuksen (ETY) N:o 426/86(1), sellaisena kuin se on viimeksi muutettuna komission asetuksella (ETY) N:o 1490/94(2), ja erityisesti sen 9 artiklan 6 kohdan,
sekä katsoo, että
komission asetuksen (ETY) N:o 2054/89(3), sellaisena kuin se on viimeksi muutettuna asetuksella (ETY) N:o 3821/92(4), 2 artiklan 3 kohdassa vahvistetaan edellytykset, joilla kuivattujen viinirypäleiden jälleenmyyntihintojen painotettua keskiarvoa on pidettävä tuontihintana; jotta suojan keinotekoiselta vähentämiseltä vältyttäisiin, olisi täsmennettävä, että tuontitulleja ja välillisiä veroja vastaavat tuonnin yhteydessä tosiasiallisesti suoritetut tullimaksut on vähennettävä todetuista jälleenmyyntihinnoista; saman artiklan 6 kohdassa määritellään loppukäyttäjän käsite; tuotetta pakkausprosessissa käyttävä valmistaja olisi jätettävä tämän määritelmän ulkopuolelle, koska pakkaamista, vaikka sen seurauksena olisi yhdistetyn nimikkeistön koodin muutos, ei ole mahdollista pitää tässä sääntelyssä tarkoitettuna jalostuksena,
mainitun asetuksen 6 artiklassa vahvistetaan erityinen tarkastusmenettely; saatu kokemus osoittaa, että kyseistä menettelyä sovellettaessa tavaran vapaaseen liikkeeseen luovuttamiseen olisi annettava lupa vasta, kun tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93(5), sellaisena kuin se on viimeksi muutettuna asetuksella (EY) N:o 2193/94(6), 248 artiklassa säädetty vakuus on annettu; kyseinen vakuus olisi vaadittava heti, kun tulliviranomaisilla on perusteltua aihetta epäillä tuontihinnan todenperäisyyttä, jopa ennen mainitussa 248 artiklassa säädettyjen tarkastusten täytäntöönpanoa; jälkikäteen suoritettavien tarkastusten osalta olisi täsmennettävä, että suoritettavat tullit peritään yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92(7) 220 artiklan mukaisesti; lisäksi olisi kohtuullista täsmentää, että kaikkien tarkastusten yhteydessä suoritettavat tullit peritään korkoineen,
saman asetuksen 7 artiklan 1 kohdassa vahvistetaan edellytykset, joilla on mahdollista myöntää, että vähimmäistuontihintaa on noudatettu; saatu kokemus osoittaa, että vääristymien estämiseksi olisi otettava huomioon tuonnin yhteydessä tosiasiallisesti suoritetut tullimaksut ja tuotteelle sen tuonnin jälkeen, mutta ennen sen loppukäyttäjälle myyntiä mahdollisesti suoritettujen käsittelyjen kustannukset, ja
tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 2054/89 seuraavasti.
1) Muutetaan 2 artikla seuraavasti.
a) Korvataan 3 kohta seuraavasti:
"3 Jos todetaan, että jälleenmyyntihinnat, suoraan tai kaupallisten välittäjien kautta, ovat tuonnin yhteydessä tosiasiallisesti suoritettujen tullimaksujen vähentämisen jälkeen vähimmäishintaa alhaisemmat yli 15 prosentin osalta tuodusta erästä, näiden korjattujen hintojen painotettua keskiarvoa pidetään tuontihintana."
b) Korvataan 6 kohta seuraavasti:
"6 Tässä asetuksessa loppukäyttäjällä tarkoitetaan joko valmistajaa, joka käyttää kyseisen tuotteen jalostaakseen sen muuten kuin pakkaamalla johonkin muuhun kuin vapaaseen liikkeeseen luovutusta koskevassa ilmoituksessa esitettyyn yhdistetyn nimikkeistön koodiin kuuluvaksi tuotteeksi, tai vähittäiskauppiasta, joka myy ainoastaan kuluttajille."
2) Korvataan 6 artikla seuraavasti:
"6 artikla
1 Jos tulliviranomaisilla on perusteltuja epäilyjä siitä, kuvastaako vapaaseen liikkeeseen luovutusta koskevassa ilmoituksessa esitetty hinta tosiasiallista tuontihintaa, ne saavat antaa luvan vapaaseen liikkeeseen luovuttamiseen vasta, kun tuoja on antanut asetuksen (ETY) N:o 2454/93 248 artiklan 1 kohdassa tarkoitetun vakuuden toisessa alakohdassa esitettyä kuuden kuukauden määräaikaa vastaavine korkoineen. Sovellettava korkoprosentti on kansallisessa oikeudessa perintätoimien osalta voimassa oleva korko.
Tuojan on kuuden kuukauden määräajassa todistettava, että tuote on myyty vähimmäistuontihinnan noudattamisen takaavin edellytyksin. Kuuden kuukauden määräajan noudattamatta jättämisestä on seurauksena vakuuden menettäminen, sanotun kuitenkaan rajoittamatta 2 kohdan soveltamista.
2 Toimivaltainen viranomainen voi tuojan asianmukaisesti perustellusta hakemuksesta pidentää 1 kohdassa tarkoitettua määräaikaa enintään kolmella kuukaudella, jos vakuutta mukautetaan aiheellisella tavalla."
3) Korvataan 7 artiklan 1 kohta seuraavasti:
"1 Vähimmäistuontihintaa pidetään noudatettuna, jos tuoja toimittaa todisteet vähintään 95 prosentin osalta tuodusta erästä siitä, että tuote on kaikissa kaupanpitämisen vaiheissa loppukäyttäjävaihe mukaan lukien myyty vähintään vähimmäistuontihinnan suuruiseen hintaan sen jälkeen, kun siitä on vähennetty tuonnin yhteydessä tosiasiallisesti suoritetut tullimaksut. Jos tuotteelle suoritetaan käsittely sen vapaaseen liikkeeseen luovuttamisen jälkeen, mutta ennen sen loppukäyttäjälle myyntiä, kyseistä käsittelyä vastaavien kustannusten on heijastuttava hintaan, jolla tuote myydään loppukäyttäjälle."
4) Korvataan 10 artikla seuraavasti:
"10 artikla
Jos toimivaltaiset viranomaiset toteavat tarkastuksen yhteydessä, että vähimmäistuontihintaa ei ole noudatettu, niiden on perittävä suoritettavat tullit asetuksen (ETY) N:o 2913/92 220 artiklan mukaisesti. Perittävien tai vielä perimättä olevien tullien määrää vahvistettaessa on otettava huomioon tavaran vapaaseen liikkeeseen luovutuspäivästä perintäpäivään asti juokseva korko. Sovellettava korkoprosentti on kansallisessa oikeudessa perintätoimien osalta voimassa oleva korko."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä marraskuuta 1994.

Labels: 2
17